‘Bazball’ op opkikkers!Harry Brook op die voorvoet. Foto: Aamir Qureshi/AFP. Suid-Afrikaners het vroeër vanjaar met “Bazball-krieket” kennis gemaak – Engeland se onverskrokke toetskrieketbenadering onder Brendon McCullum en Ben Stokes se toesig. Vinnige en aggressiewe kolfwerk is aan die orde van die dag, terwyl die boulers ook vir niemand terugstaan nie. Maar in die eerste toets teen Pakistan in Rawilpindi het die Engelsmanne se flinke wilgerlatvaardighede die rekordboeke herskryf – Bazball is beslis nou op opkikkers! Engeland se kolwers het ŉ reusagtige eerstebeurttelling van 657 opgestapel. Maar meer merkwaardig is die tempo waarteen hulle gekolf het: 6,50 lopies per boulbeurt. Harry Brook (153), Zak Crawley (122), Ollie Pope (108) en Ben Duckett (107) het almal honderdtalle aangeteken en nie een van die honderdtal-brekers het teen ŉ stadiger treftempo as 97 gekolf nie – selfs eendagkrieketspelers sou daarop trots gewees het. En hoewel Stokes ná slegs 18 aflewerings deur Naseem Shah skoongeboul is, het hy steeds 41 lopies aangeteken. Sy beurt het agt grenshoue ingesluit. Die besoekers het teen uitskeityd op die eerste dag 506/4 op die telbord gehad. Sodoende het hulle die eerste span in die sport se geskiedenis geword om meer as 500 lopies op die eerste dag van ŉ toets aan te teken. Brook, Crawley en kie se kolfvernuf het ook vir ŉ rekordboek-inskrywing gesorg. Engeland is nou ook die eerste span om met vier honderdtalle op die openingsdag van ŉ internasionale vyfdagkragmeting te spog. Hoe het dit met Pakistan se boulers gegaan? Die bybreek-bouler Zahid Mahmood het die beste gevaar – sy boulontleding sorg egter steeds vir hartseer leesstof: 4/235 in 33 boulbeurte. Trouens, nie een van die tuisspan se boulers kon minder as vyf lopies per boulbeurt afstaan nie. Engeland 657 in 101 boulbeurte: Harry Brook 153, Zak Crawley 122 en Zahid Mahmood 4/235 Pakistan 47/0 ná 14,5 boulbeurte: Imam-ul-Haq 26*. Batting records tumbled ???? That was something else… Rewriting history ???? https://t.co/YnNsue5XVI — England Cricket (@englandcricket) December 1, 2022